TPOLY มือทอง! คว้างาน “กรมชลฯ” 329 ลบ. หนุนแบ็กล็อกปี 63 โตเข้าเป้า 4 พันลบ.
TPOLY มือทอง! คว้างาน “กรมชลฯ” 329 ลบ. หนุนแบ็กล็อกปี 63 โตเข้าเป้า 4 พันลบ.
26 มิ.ย. 2563

นายปฐมพล สาวทรัพย์ ประธานเจ้าหน้าที่บริหารและกรรมการผู้จัดการใหญ่ บริษัท ไทยโพลีคอนส์ จำกัด (มหาชน) หรือ TPOLY เปิดเผยว่า เมื่อวันที่ 25 มิถุนายน 2563 ที่ผ่านมา บริษัทฯ ได้เซ็นสัญญางานโครงการประกวดราคาจ้างก่อสร้าง กับกรมชลประทาน ภายใต้โครงการคลองระบายน้ำคลองลำเลียง (ระยะที่ 2) ตำบลนาข้าวเสีย อำเภอนาโยง จังหวัดตรัง โดยบริษัทฯ จะดำเนินการก่อสร้างคลองระบายน้ำ พร้อมอาคารประกอบ มูลค่าโครงการ 329 ล้านบาท ระยะเวลาการก่อสร้าง 720 วัน
“การรับงานก่อสร้างในครั้งนี้ ถือเป็นการตอกย้ำถึงความเชื่อมั่นของลูกค้าที่มีต่อบริษัทฯ ถึงความสามารถและความเชี่ยวชาญทางด้านงานรับเหมาก่อสร้างและงานบริการที่มีประสิทธิภาพและครบวงจร ซึ่งจะช่วยสนับสนุน Backlog สำหรับงานใหม่ในปีนี้ เป็นไปตามเป้าหมายที่วางไว้ที่ 4,000 ล้านบาท” นายปฐมพล 
ประธานเจ้าหน้าที่บริหาร TPOLY กล่าวอีกว่า บริษัทฯ ยังคงเดินหน้าเข้าประมูลงานใหม่อย่างต่อเนื่อง และอยู่ระหว่างรอผลประมูลงานหลายโครงการ ทั้งของภาครัฐและเอกชน โดยเน้นการรับงานที่บริษัทฯ มีความเชี่ยวชาญ โดยสิ้นไตรมาส 1/2563 บริษัทฯ มี Backlog ประมาณ 3,000  ล้านบาท คาดว่าจะสามารถรับรู้รายได้ภายในปี 2563 ไม่ต่ำกว่า 2,000 ล้านบาท หากรวมกับการรับรู้รายได้จาก Backlog ใหม่ แล้วคาดว่า จะสามารถรับรู้ได้ประมาณ 2,700 ล้านบาท